SRGP har benyttet sportsvognen Porsche 911 GT3 Cup siden serien ble etablert i 2018. Bilen er en av verdens mest brukte racerbiler på profesjonelt nivå og brukes blant annet i Porsche Mobil 1 Supercup, som er supportklassen til Formel 1. 911 GT3 Cup er basert på personbilen 911 GT3 (991.2) og cup-bilen er spesielt utviklet for å kunne brukes på bane. Cup-bilen har en 6-sylindret motor på 4 liter som yter ca 485 hestekrefter. Motoren er koblet til en 6-trinns sekvensiell girkasse som dytter den 1200 kilo lette bilen i hastigheter opp mot 300 km/t.